
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 2 februarie 2010
PL.x.700/2009


 AVIZ

asupra proiectului de Lege pentru modificarea şi completarea art.1473 alin.(9) din Legea nr.571/2003 privind Codul fiscal

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea şi completarea art.1473 alin.(9) din  Legea nr.571/2003 privind Codul fiscal, trimis cu adresa nr. PL.x.700 din 16 decembrie 2009, înregistrat cu nr. 31/1188 din 17 decembrie 2009.

Proiectul de lege a fost adoptat de Senat în condiţiile articolului 75, alineatul (2), teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.2 din Regulamentul Camerei Deputaţilor, republicat, cu modificările ulterioare.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut proiectul de lege  în şedinţa din 2 februarie 2010.

Proiectul de lege are ca obiect de reglementare modificarea alin.(9) al art.1473 din  Legea nr.571/2003 privind Codul fiscal, cu modificările şi completările ulterioare, în sensul instituirii de penalităţi de întârziere în cazul depăşirii termenului pentru rambursarea soldului sumei negative de TVA. 

Membrii comisiei au examinat proiectul de lege supus avizării, expunerea de motive, punctul de vedere al Guvernului nr.2142 din 25 august 2009, care nu susţine adoptarea acestui proiect de lege, precum şi avizul favorabil cu observaţii şi propuneri al Consiliului Legislativ, aviz cu nr.633 din 10 iunie 2009.
În urma dezbaterilor, Comisia juridică, de disciplină şi imunităţi a hotărât, cu majoritate de voturi (2 voturi împotrivă), avizarea negativă a proiectului de lege întrucât, actualele reglementări legale prevăd dreptul contribuabilului la o dobândă pentru creanţele pe care le are asupra bugetului de stat dacă restituirea/rambursarea nu se face în termenul prevăzut pentru soluţionarea cererii de restituire/rambursare. Iniţiatorul nu a precizat sursele financiare necesare aplicării măsurilor propuse, încălcându-se astfel dispoziţia art.138 alin.(5) din Constituţia României, republicată, care prevede că: “Nici o cheltuială bugetară nu poate fi aprobată fără stabilirea sursei de finanţare”. În acelaşi sens, art.15 alin.(1) din Legea nr.500/2002 privind finanţele publice, cu modificările ulterioare, prevede că:  “În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”.
În raport de obiectul şi conţinutul reglementării,  proiectul de lege face parte din categoria legilor organice, ca şi legea asupra căreia intervine legislativ.
                          PREŞEDINTE,                              SECRETAR,

                          Daniel Buda                              Gabriel Andronache
Consilier,

Rodica Penescu

